Налшык зэхуешэс
Налшык къалэ и «Псей щхъуантIэхэр» санаторэм къыщызэIуахащ ныкъуэдыкъуэхэм (тэмэму земыкIуэфхэм) Урысейм шахматымрэ шашкэмкIэ пашэныгъэ къыщыхьынымкIэ я зэпеуэрэ чемпионатрэ. МахуипщIкIэ зэхэтыну зэхьэзэхуэм кърихьэлIащ къэралым и щIыналъэ 30-м я спортсмен 87-рэ. Мыбы ехъулIэныгъэ щызыIэрызыгъэхьэхэм Европэ, дунейпсо чемпионатхэм кIуэну Iэмал ягъуэтынущ.
АфIэунэ Аслъэн и псалъэ. Къэбэрдей-Балъкъэрым и щIыхьыр зэхьэзэхуэм щахъумэнущ Джэдгъэф Чэмал, Андреев Геннадий, КIэдыкIуей Мухьэмэд, Худаевэ-Соловьёвэ Сабинэ, Ульбашевэ Хьэлимэт, Хьэпэ Адил сымэ.
Къэбэрдей-Балъкъэрым и Iэтащхьэм къыбгъэдэкIыу республикэм спортымрэ туризмэмкIэ и министр АфIэунэ Аслъэн зэпеуэм хэтынухэмрэ хьэщIэхэмрэ фIэхъус гуапэкIэ захуигъэзащ.
— КъБР-м и Iэтащхьэм пщэрылъ къысщищIауэ мы зэхьэзэхуэшхуэр къызэIусхыныр си гуапэщ. 2008 гъэм Къанокъуэ Арсен и жэрдэмкIэ шахматымкIэ цIыхубзхэм я дунейпсо чемпионат Налшык зэрыщызэхаублар лъабжьэ хуэхъуащ ди республикэм апхуэдэ дунейпсо турнирхэр къыщызэгъэпэщыным. Нэхъапэхэми хуэдэу, иджыри ди зэфIэкI дыщысхьынукъым мы зэпеуэхэр гукъинэж фщытщIын папщIэ.
ГуфIэгъуэ зэIущIэр къафэкIэ ягъэдахэ. — Урысейм СпортымкIэ и министерствэм, Зи Iэпкълъэпкъыр къызыдэмыбзхэм спортымкIэ я урысейпсо федерацэм къабгъэдэкIыу зэхьэзэхуэм хэтыну дэтхэнэми ехъулIэныгъэ зыIэрывгъэхьэну, ныбжьэгъу фызэхуэхъуну, дэрэжэгъуэ фиIэну сыныво-хъуэхъу! ФIыщIэ яхузощI къызэгъэпэща-кIуэхэм, «Псей щхъуантIэхэр» санаторэм и администрацэм, — жиIащ Урысейм ныкъуэдыкъуэхэм (тэмэму земыкIуэфхэм) шахматымкIэ я командэ къыхэхам и тренер нэхъыжь Герасимовэ Светланэ.
Къэбэрдей-Балъкъэрым щыхьэщIэну зэригуапэр къыхигъэщащ, зэхьэзэхуэм кърихьэлIа спортсменхэмрэ абыхэм я гъэсакIуэхэмрэ зэфIэкI яIэну ехъуэхъуащ чемпионатым и судья нэхъыщхьэ Бараманднаев Батыр.
ЗэIущIэр ягъэдэхащ «Кавказ пшэплъхэр» къэфакIуэ, «Макъамэ» пшынауэ гупхэм, Сабийхэмрэ щIалэгъуалэмрэ я творчествэмкIэ республикэ уардэунэм и ансамблым, «Арлекин» эстрадэ студием и уэрэджыIакIуэ Ахмедовэ Пинарэ сымэ.
Зэхьэзэхуэм кърикIуахэр къапщытэжынущ накъыгъэм и 10-м.
Чемпионатым хэт спортсменхэр.
Мырзэкъан Дисэ.
